CELEX: 32017R0981
Language: ro
Date: 2017-06-07 00:00:00
Title: Regulamentul de punere în aplicare (UE) 2017/981 al Comisiei din 7 iunie 2017 de stabilire a unor standarde tehnice de punere în aplicare privind formulare, modele și proceduri standard pentru consultarea altor autorități competente înainte de acordarea unei autorizații în conformitate cu Directiva 2014/65/UE a Parlamentului European și a Consiliului (Text cu relevanță pentru SEE. )

10.6.2017   
               
               
                  RO
               
               
                  Jurnalul Oficial al Uniunii Europene
               
               
                  L 148/16
               
            REGULAMENTUL DE PUNERE ÎN APLICARE (UE) 2017/981 AL COMISIEI
      din 7 iunie 2017
      de stabilire a unor standarde tehnice de punere în aplicare privind formulare, modele și proceduri standard pentru consultarea altor autorități competente înainte de acordarea unei autorizații în conformitate cu Directiva 2014/65/UE a Parlamentului European și a Consiliului
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (1), în special articolul 84 alineatul (4),
      întrucât:
      
                  (1)
               
               
                  Articolul 84 din Directiva 2014/65/UE prevede consultarea autorităților competente înainte de acordarea unei autorizări în conformitate cu articolul 7 din directiva respectivă. Directiva 2014/65/UE prevede, de asemenea, stabilirea unor formulare, modele și proceduri standard pentru consultare.
               
            
                  (2)
               
               
                  Pentru a facilita comunicarea dintre autoritățile competente, acestea ar trebui să desemneze un punct de contact special pentru comunicarea care precede acordarea unei autorizări.
               
            
                  (3)
               
               
                  Pentru a se asigura că autoritățile competente se pot consulta înainte de acordarea unei autorizări în timp util și în mod eficient, este necesar să se stabilească proceduri pentru cererile de consultare, confirmările de primire și răspunsurile la cererile de consultare.
               
            
                  (4)
               
               
                  Formularele, modelele și procedurile standard ar trebui să permită menținerea confidențialității informațiilor care fac obiectul schimbului de informații sau care sunt transmise, în conformitate cu Directiva 2014/65/UE, precum și respectarea normelor prevăzute în legislația Uniunii privind prelucrarea datelor cu caracter personal și transferul acestor date.
               
            
                  (5)
               
               
                  Din motive de coerență și pentru a asigura buna funcționare a piețelor financiare, este necesar ca dispozițiile prevăzute de prezentul regulament și dispozițiile naționale conexe de transpunere a Directivei 2014/65/UE să se aplice de la aceeași dată.
               
            
                  (6)
               
               
                  Prezentul regulament se bazează pe proiectul de standarde tehnice de punere în aplicare transmis Comisiei de către Autoritatea Europeană pentru Valori Mobiliare și Piețe (ESMA).
               
            
                  (7)
               
               
                  ESMA nu a efectuat consultări publice cu privire la proiectul de standarde tehnice de punere în aplicare pe care se bazează prezentul regulament și nici nu a analizat costurile și beneficiile potențiale aferente introducerii formularelor și procedurilor standard pentru autoritățile competente relevante, deoarece acest demers ar fi fost disproporționat în raport cu domeniul de aplicare și cu impactul acestora, având în vedere faptul că destinatarii standardelor tehnice de punere în aplicare ar fi doar autoritățile competente naționale din statele membre, iar nu participanții la piață.
               
            
                  (8)
               
               
                  ESMA a solicitat avizul Grupului părților interesate din domeniul valorilor mobiliare și piețelor, instituit în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (2),
               
            ADOPTĂ PREZENTUL REGULAMENT:
      Articolul 1
      Puncte de contact
      (1)   Autoritățile competente desemnează puncte de contact pentru comunicarea efectuată în temeiul prezentului regulament și publică informațiile privind punctele de contact pe site-urile lor.
      (2)   Autoritățile competente transmit informațiile privind punctele lor de contact Autorității Europene pentru Valori Mobiliare și Piețe (ESMA). ESMA menține o listă actualizată a punctelor de contact pentru uzul autorităților competente și publică lista pe site-ul său.
      Articolul 2
      Cererea de consultare
      (1)   Autoritatea competentă solicitantă transmite cererea de consultare, pe suport de hârtie sau pe cale electronică, punctului de contact al autorității competente care urmează să fie consultată.
      (2)   Autoritatea competentă solicitantă își prezintă cererea de consultare prin completarea formularului stabilit în anexa I. Autoritatea competentă solicitantă poate anexa la cererea de consultare orice document sau material justificativ considerat necesar pentru a fundamenta cererea.
      Articolul 3
      Confirmarea de primire
      Autoritatea competentă care primește cererea trimite, în termen de cinci zile lucrătoare de la primirea cererii de consultare, o confirmare de primire adresată punctului de contact al autorității competente solicitante, prin completarea formularului stabilit în anexa II.
      Articolul 4
      Răspunsul la o cerere de consultare
      (1)   Autoritatea competentă care primește cererea răspunde la cererea de consultare pe suport de hârtie sau pe cale electronică. Răspunsul este adresat punctului de contact al autorității competente solicitante, cu excepția cazului în care se prevede altfel de către autoritatea respectivă.
      (2)   Autoritatea competentă care primește cererea informează autoritatea competentă solicitantă cu privire la orice clarificare de care are nevoie în ceea ce privește informațiile solicitate.
      (3)   Autoritatea competentă care primește cererea trimite autorității competente solicitante, prin completarea formularului stabilit în anexa III, cât mai curând posibil și în termen de 60 de zile lucrătoare de la primirea cererii de consultare, următoarele informații:
      
                  (a)
               
               
                  informațiile solicitate în cererea de consultare și eventualele opinii sau rezerve legate de acordarea autorizării;
               
            
                  (b)
               
               
                  orice alte informații esențiale care ar putea influența decizia de acordare a autorizării.
               
            (4)   În cazul în care autoritatea competentă care a primit cererea consideră că este probabil să nu poată respecta termenul prevăzut la alineatul (3), aceasta informează imediat autoritatea competentă solicitantă cu privire la acest aspect, indicând motivele întârzierii și data estimată a răspunsului. De asemenea, aceasta transmite în mod regulat informații despre progresele înregistrate în ceea ce privește pregătirea răspunsului său.
      (5)   În cazul în care autoritatea competentă care a primit cererea nu este în măsură să respecte termenul stabilit la alineatul (3) din prezentul articol, aceasta furnizează informațiile într-un mod care garantează că orice măsură necesară poate fi luată rapid, respectând totodată termenul prevăzut la articolul 7 alineatul (3) din Directiva 2014/65/UE.
      Articolul 5
      Proceduri de consultare
      (1)   Autoritățile competente comunică referitor la cererea de consultare și la răspuns prin cele mai rapide dintre modalitățile prevăzute la articolul 2 alineatul (1) și la articolul 4 alineatul (1), ținând seama în mod corespunzător de aspectele legate de confidențialitate, de timpul necesar pentru transmiterea corespondenței, de volumul materialului care urmează să fie comunicat și de ușurința cu care autoritatea competentă solicitantă are acces la informații. În particular, autoritatea competentă solicitantă transmite rapid orice clarificare solicitată de autoritatea competentă care primește cererea.
      (2)   În cazul în care informațiile solicitate sunt sau este posibil să fie în posesia unei autorități competente a unui stat membru, diferită de autoritatea competentă a aceluiași stat membru care primește cererea, autoritatea competentă care primește cererea obține cu promptitudine informațiile de la cealaltă autoritate competentă și le transmite autorității competente solicitante în conformitate cu articolul 4.
      (3)   Autoritățile competente cooperează pentru a soluționa orice dificultate care poate apărea la tratarea unei cereri.
      (4)   Atunci când, în cursul perioadei prevăzute pentru acordarea sau refuzarea autorizării, apar noi informații sau este necesar să se obțină informații suplimentare, autoritățile competente cooperează pentru a se asigura că toate informațiile relevante fac obiectul schimbului de informații. În acest scop se utilizează formularele prevăzute în anexele I și II.
      (5)   Prin derogare de la articolul 2 alineatul (1) și de la articolul 4 alineatul (1), în cazul în care autoritatea competentă solicitantă formulează o cerere de consultare în perioada de 30 de zile lucrătoare de dinainte de sfârșitul perioadei de evaluare a cererii de autorizare, aceasta poate face cererea oral, cu condiția ca cererea de consultare să fie confirmată ulterior în scris, cu excepția cazului în care autoritatea competentă care primește cererea este de acord să se procedeze altfel.
      Articolul 6
      Utilizarea informațiilor
      (1)   În cazul în care informațiile furnizate de autoritatea competentă care primește cererea sunt reproduse în răspunsul autorității competente solicitante la cererea de autorizare, autoritatea competentă solicitantă informează autoritatea competentă care primește cererea înainte de informarea solicitantului.
      (2)   În cazul unei cereri de divulgare de informații primită de o autoritate competentă de la o altă autoritate competentă, autoritatea competentă care primește cererea informează cealaltă autoritate competentă înainte de a divulga informațiile respective și aplică derogările sau privilegiile juridice corespunzătoare în raport cu informațiile respective, după caz.
      Articolul 7
      Intrare în vigoare și aplicare
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
      Se aplică de la 3 ianuarie 2018.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 7 iunie 2017.
         
            
               Pentru Comisie
            
            
               Președintele
            
            Jean-Claude JUNCKER
         
      
      
         (1)  JO L 173, 12.6.2014, p. 349.
      
         (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
      
         ANEXA I
         
            Formular pentru cererea de consultare
         
         Textul imaginii
         
            Cerere de consultare formulată în conformitate cu articolul 84 din Directiva 2014/65/UE
            Număr de referință:
            Data:
            Informații generale
            DE LA:
            Stat membru:
            Autoritate competentă solicitantă:
            Adresă:
            (Date de contact ale punctului de contact)
            Nume:
            Telefon:
            E-mail:
            CĂTRE:
            Stat membru:
            Autoritate competentă solicitantă:
            Adresă:
            (Date de contact ale punctului de contact)
            Nume:
            Telefon:
            E-mail:
            Stimată doamnă/Stimate domnule [se indică numele],
            În conformitate cu articolul 84 din Directiva 2014/65/UE, se depune o cerere de consultare în legătură cu aspectele prezentate în detaliu în cele ce urmează.
            Vă atragem atenția asupra faptului că, în conformitate cu articolul 7 alineatul (3) din Directiva 2014/65/UE, termenul de răspuns la cererea de autorizare este [a se introduce data]. Vă rugăm să furnizați informațiile solicitate și orice alte informații esențiale în termen de 60 de zile lucrătoare de la primirea prezentei cereri sau, în cazul în care acest lucru nu este posibil, vă rugăm să indicați data la care veți putea furniza informațiile solicitate, ținând seama de termenul de răspuns la cererea de autorizare.
            Informații despre procedura de autorizare
            Obiect
            [furnizați aici informațiile sau faceți trimitere la anexele care cuprind informațiile]
         
         Textul imaginii
         
            Informații despre procedura de autorizare
            [furnizați aici informațiile sau faceți trimitere la anexele care cuprind informațiile]
            Informații despre orice altă autoritate competentă implicată
            [furnizați aici informațiile sau faceți trimitere la anexele care cuprind informațiile]
            În urma
            [dacă este cazul, furnizați informații cu privire la cererea anterioară care să permită identificarea acesteia]
            Informații solicitate [dacă este cazul]:
            [introduceți o descriere detaliată a informațiilor specifice solicitate, specificând inclusiv care sunt documentele relevante solicitate și indicând motivele pentru care informațiile respective sunt necesare pentru examinarea cererii de autorizare]
            Informații suplimentare furnizate de autoritatea competentă solicitantă.
            [furnizați informații din care să reiasă dacă autoritatea competentă solicitantă a contactat sau intenționează să contacteze în legătură cu obiectul cererii orice altă autoritate sau serviciu de aplicare a legii din statul membru al autorității competente care primește cererea sau orice altă autoritate competentă care, potrivit autorității competente solicitante, are un interes activ față de obiectul cererii]
            Confidențialitate
            [introduceți eventualele avertismente privind confidențialitatea necesare sau eventualele restricții necesare cu privire la condițiile de utilizare a informațiilor (în conformitate cu dreptul Uniunii)].
            Cu stimă,
            [semnătura]
         
      
      
         ANEXA II
         
            Formular de confirmare de primire a unei cereri de consultare
         
         Textul imaginii
         
            Confirmare de primire a unei cereri de consultare în conformitate cu articolul 84 din Directiva 2014/65/UE
            Număr de referință:
            Data:
            DE LA:
            Stat membru:
            Autoritate competentă care primește cererea:
            Adresă:
            (Date de contact ale punctului de contact)
            Nume:
            Telefon:
            E-mail:
            CĂTRE:
            Stat membru:
            Autoritate competentă solicitantă:
            Adresă:
            (Date de contact ale punctului de contact)
            Nume:
            Telefon:
            E-mail:
            Stimată doamnă/Stimate domnule [se introduce numele],
            Confirmăm primirea cererii dumneavoastră de consultare care a fost efectuată, în conformitate cu articolul 84 din Directiva 2014/65/UE, la [se introduce data].
            Data estimată a răspunsului:
            Cu stimă,
            [semnătura]
         
      
      
         ANEXA III
         
            Formular pentru răspunsul la cererea de consultare
         
         Textul imaginii
         
            Răspuns la o cerere de consultare în conformitate cu articolul 84 din Directiva 2014/65/UE
            Număr de referință:
            Data:
            DE LA:
            Stat membru:
            Autoritate competentă care primește cererea:
            Adresa legală:
            (Date de contact ale punctului de contact)
            Nume:
            Telefon:
            E-mail:
            CĂTRE:
            Stat membru:
            Autoritate competentă solicitantă:
            Adresă:
            (Date de contact ale punctului de contact)
            Nume:
            Telefon:
            E-mail:
            Stimată doamnă/Stimate domnule [se introduce numele],
            În conformitate cu articolul 84 din Directiva 2014/65/UE, am examinat cererea dumneavoastră de consultare din data de [zz.ll.aaaa] cu numărul de referință [se introduce numărul de referință].
            În cazul în care este relevant, explicați orice clarificare de care aveți nevoie cu privire la informațiile solicitate sau la orice alt aspect al procedurii de autorizare relevante:
            Dacă informațiile solicitate au fost obținute, prezentați aici informațiile respective, explicați modul în care vor fi prezentate sau faceți trimitere la anexele relevante în care figurează informațiile solicitate:
         
         Textul imaginii
         
            Dacă există orice alte informații relevante sau esențiale, prezentați aici informațiile respective, explicați modul în care vor fi prezentate sau faceți trimitere la anexele relevante în care figurează informațiile respective:
            [prezentați orice alte informații esențiale care ar putea influența acordarea autorizării]
            Confidențialitate
            [introduceți eventualele avertismente privind confidențialitatea necesare sau eventualele restricții necesare cu privire la condițiile de utilizare a informațiilor (în conformitate cu dreptul Uniunii)].
            Cu stimă,
            [semnătura]